Aseḥbiber ɣef yidles amaziɣ, yeǧǧuǧeg-d di taggara n lqarn wis mraw d tẓa (19). Aṭas n yimeskaren d yinagmayen i yerran lwelha-nsen ɣer tira n tsekla taqbaylit, anagmay n tmurt iwakken ad yesseḥbiber fell-as, ur tnegger ara, ma yella d aberrani ahat akken ad yissin agdud aqbayli amek yettxemmim. Awal d yiwen maca iles yemgarad, llan wid i d-igemren timucuha n temɣart s tutlayt taqbaylit, llan wid-nniḍen seddan-d tasuqilt-is, s yin akin tira n tsekla d tewsatin-is tedda ɣef wamek i yedda lweqt, acku kren-d wid i iḍefren abrid n usnunet, n usnulfu d usnerni deg tektiwin.